હવે માઈક એકલો અવારવાર અમારે ત્યાં આવવા લાગ્યો. પ્રિયા તેને ત્યાં જતી તે મને બહુ રૂચતું નહી એટલે હું માઈક ને વધુ પ્રેમથી સત્કારતી. માઈકના ડેડીને પ્રિયા માટે સારો ભાવ છે એ જાણ્યા પછી મને થયુ કે અમારે વિઘ્ન ન બનવું જોઈએ. લગ્ન પહેલાં પ્રિયા હદ ન ઓળંગે તેની ખાત્રી માટે તેની સાથે મારી મોટી પુત્રીઓ વાતો કરતી રહેતી. એમના પર વધતા જતાં વિશ્વાસને કારણે મારો ડર ઘટતો જતો હતો. માઈક અમારી દુનિયામાં પ્રવેશ પામી ચૂક્યો હતો. હવે તે પ્રિયાને છોડી દે તો પ્રિયાની શું હાલત થાય તેની ચિંતા મને અકારણ થવા લાગી હતી. બંને મોટી બહેનો મારી આ ચિંતા પર પ્રહાર કરતાં કહે, અત્યારે તો તારે કારણે પ્રિયા એને છોડી દે એવી શક્યતા વધારે છે. અને એમ થાય તો માઈકની મનોદશા શું થાય તેનો તને ખ્યાલ છે?